MT Il-Ġurnal Uffiċjali tal-Unjoni Ewropea C 185/7

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2016/C 185/05)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“PIZZOCCHERI DELLA VALTELLINA”

Nru tal-UE: IT-PGI-0005-01349 – 24.6.2015

DOP ( ) IĠP ( X )

1. Isem (ismijiet)

“Pizzoccheri della Valtellina”

2. Stat Membru jew pajjiż terz:

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.5. Għaġin

3.2. Deskrizzjoni tal-prodott li għalih japplika l-isem f’(1)

Il-“Pizzoccheri della Valtellina” huma għaġin magħmul minn għaġina li fiha mill-inqas 20 % dqiq tal-qamħ saraċin imħallat ma’ dqiq ieħor.

Dan l-għaġin jiġi prodott u kkummerċjalizzat kemm bħala għaġin niexef kif ukoll frisk. Huwa kkaratterizzat minn dawn it-tipi ta’ forom li ġejjin: “tagliatello steso” jiġifieri strixxi ċatti b’tul u wisa’ li jvarjaw u b’forma li tiġġebbed, “tagliatello avvolto” jiġifieri strixxi ċatti rqaq b’tul u wisa’ li jvarjaw u b’forma rrumblata, jew “gnocchetto” jiġifieri bil-forma konkava karatteristika tiegħu.

L-għaġin “Pizzoccheri della Valtellina” jiġi kkummerċjalizzat niexef u frisk fid-daqsijiet li ġejjin:

Niexef Tul (mm) Wisa’ (mm) Ħxuna (mm) Tagliatello steso 30-60 7-8 1,1 -1,7 Gnocchetto 16-22 7-11 1,5 -2 Tagliatello avvolto (magħruf bħala “Tagliatella”) — 3-11 1-2,5 Frisk Tul (mm) Wisa’ (mm) Ħxuna (mm) Tagliatello — 5-11 1,3 -5,5

Karatteristiċi kimiċi u fiżiċi

Il-“Pizzoccheri della Valtellina” friski wara li jinħadmu, jkollhom konsistenza bejn ratba u iebsa; jekk jiġu mnixxfin, ikunu niexfa u ibsin.

Il-kontenut tal-ilma ma jridx ikun inqas minn 24 % tal-estratt niexef fil-każ ta’ prodott frisk u mhux aktar minn 12,5 % tal-estratt niexef fil-każ ta’ prodott imnixxef.

Proprjetajiet organolettiċi

Il-“Pizzoccheri della Valtellina” huma ta’ kulur kannella ftit jew wisq skur bil-preżenza ta’ tikek kannella ċar/griżi, tipiċi tal-qamħ saraċin.

Wara li jissajru fl-ilma bil-melħ il-“Pizzoccheri della Valtellina” jieħdu togħma delikata u tipika tal-prodotti li jiġu magħmula mill-qamħ saraċin u minn qamħ ieħor.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Il-“Pizzoccheri della Valtellina” li jinbiegħu nixfin huma magħmula minn dawn l-ingredjenti li ġejjin:

— Taħlita li tikkonsisti minn sa massimu ta’ 80 % semolina tal-qamħ durum biss jew imħallta ma’ dqiq tal-qamħ durum u mill-inqas 20 % dqiq tal-qamħ saraċin;

— ilma.

Il-prodott li jinbiegħ frisk huwa magħmul minn:

— Taħlita li tikkonsisti minn sa massimu ta’ 80 % dqiq tal-qamħ artab biss jew imħallat ma’ semolina tal-qamħ durum u mill-inqas 20 % dqiq tal-qamħ saraċin;

— ilma.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-fażijiet kollha tal-produzjoni tal-“Pizzoccheri della Valtellina” jridu jseħħu fiż-żona tal-produzzjoni msemmija fil-punt 4.

3.5. Regoli speċifiċi dwar it-tqattigħ, it-tħakkik, l-ippakkjar, eċċ. tal-prodott li għalih jirreferi l-isem irreġistrat

Il-prodott frisk jista’ jinbiegħ bl-ingrossa fil-post tal-produzzjoni u/jew bl-imnut, bil-kundizzjoni li l-informazzjoni msemmija hawn taħt fil-punt 3.6 tkun viżibbli għall-konsumatur. Il-prodott frisk jista’ jiġi ppakkjat fuq reċipjenti jew f’boroż, it-tnejn li huma f’atmosfera protettiva.

Il-prodott niexef jiġi ppakkjat f’kaxxi tal-kartun jew f’boroż, u jekk ikun hemm bżonn, qabel ma jiġi ppakkjat, jista’ jitqiegħed f’sajlos.

3.6. Regoli speċifiċi dwar it-tikkettar tal-prodott li għalih jirreferi l-isem irreġistrat

Minbarra l-indikazzjonijiet previsti mil-leġiżlazzjoni dwar it-tikkettar tal-ikel, fuq il-pakketti tal-“Pizzoccheri della Valtellina” irid ikun hemm imniżżlin f’karattri stampati ċari u li jinqraw faċilment dawn l-indikazzjonijiet li ġejjin:

— id-denominazzjoni “Pizzoccheri della Valtellina”;

— l-akronimu IĠP jew sħiħ “Indikazzjoni ġeografika protetta”;

— is-simbolu tal-Unjoni;

Fuq il-pakkett tal-“Pizzoccheri della Valtellina” jista’ jkun hemm imniżżla l-informazzjoni dwar il-forma tal-għaġin imsemmija fit-tabella fil-punt 3.2 (għall-prodott niexef: “tagliatello steso”, “gnocchetto”, “tagliatella”; għall-prodott frisk “tagliatello”).

Mal-isem “Pizzoccheri della Valtellina” fid-deskrizzjoni tal-prodott mhux permess li tiżdied xi kwalifikazzjoni ulterjuri li tista’ tqarraq lill-konsumatur.

Il-karattri li għandhom jintużaw fuq il-pakketti tad-denominazzjoni “Pizzoccheri della Valtellina” huma ITC Galliard b’daqs ta’ 8-35 mm.

4. Definizzjoni fil-qosor taż-żona ġeografika

Iż-żona ġeografika tal-produzzjoni tal-“Pizzoccheri della Valtellina” hija dik li tinsab fil-limiti amministrattivi tal-provinċja ta’ Sondrio (il-Lombardija - l-Italja).

5. Rabta maż-żona ġeografika

L-applikazzjoni għar-rikonoxximent tal-IĠP “Pizzoccheri della Valtellina” huwa ġġustifikat mir-reputazzjoni u l-fama tal-prodott.

Id-dizzjunarju Taljan Zingarelli (fl-edizzjoni tal-1970) għall-kelma “Pizzocchero” jagħti din id-definizzjoni: “Taljatelli rustiċi magħmula minn dqiq tal-qamħ saraċin, speċjalità ta’ Valtellina”.

Il-kultura tal-“Pizzoccheri della Valtellina” ġejja mill-użu mifrux antik tal-qamħ saraċin li, peress li kien jitkabbar u hu użat ħafna fit-territorju tal-provinċja ta’ Sondrio, kien ingredjent bażiku fil-kċina lokali.

L-ewwel dokument bil-miktub li jixhed l-eżistenza tal-qamħ saraċin fil-Valtellina jmur lura għall-1616, fih il-Gvernatur ta’ Valle dell’Adda, li kien jagħmel parti mill-kanton Żvizzeru ta’ Grisons, jgħid li: “Il-qamħ saraċin kien jitkabbar prinċipalment fuq is-superfiċje tal-Alpi Retiċi, b’mod partikolari fid-distrett ta’ Teglio, ikkaratterizzat minn klima moderata minħabba li hu aktar espost għax-xemx”.

Il-produzzjoni tal-qamħ saraċin kompliet tiżdied sal-1800, u nfirxet ukoll f’żoni foqra u li ma kinux produttivi; dan l-iżvilupp kien possibbli peress li ż-żrieragħ tal-qamħ saraċin jimmaturaw malajr u kapaċi jadattaw perfettament għat-territorji fl-Alpi. Is-sitwazzjoni kummerċjali nbidlet favur kultivazzjonijiet oħra wara l-annessjoni tal-Valtellina mal-Lombardija-Veneto. Fil-provinċja ta’ Sondrio għadhom sal-ġurnata tal-lum ikabbru ftit qamħ saraċin, fuq total ta’ bejn wieħed u ieħor 20 ettaru, dan huwa maħsub għall-użu familjari jew biex jinbiegħ direttament lill-konsumatur.

Il-produzzjoni tal-“Pizzoccheri della Valtellina” żdiedet b’riżultat tal-kultivazzjoni tal-qamħ saraċin fil-wied inkwistjoni; u għaldaqstant ir-rabta tal-“Pizzoccheri della Valtellina” mat-territorju tal-provinċja ta’ Sondrio hija rilevanti. L-ewwel xhieda, mhux verbali, li jixhdu l-produzzjoni tal-“Pizzoccheri della Valtellina” fil-provinċja ta’ Sondrio jinsabu f’dokumenti li fihom dawn ir-referenzi li ġejjin: “…una scarella per li Pizzoccheri e il rodelino per li ravioli” (dokument tal-1750) u “…le resene per li Pizzoccheri” (1775); għalhekk jista’ jiġi preżunt li l-produzzjoni u l-konsum tal-“Pizzoccheri della Valtellina” kienu jsiru qabel l-ewwel nofs tas-seklu tmintax. Fis-sekli ta’ wara d-dokumentazzjonijiet dwar il-“Pizzoccheri della Valtellina” jiżdiedu u r-rabta tal-prodott mat-territorju provinċjali ssir aktar evidenti.

Il-ktieb ta’ Emilio Montorfano “Storia e Tradizioni nella Cucina Lariana” (ed. Xenia, 1987) jsemmi lill-Valtellina u b’mod partikolari l-Muniċipalità ta’ Teglio, bħala l-patrija universali ta’ dan l-għaġin li huwa kkaratterizzat mill-preżenza tal-qamħ saraċin. Id-denominazzjoni “Pizzoccheri della Valtellina” tissemma wkoll fid-daħla ta’ Ettore A. Albertoni, l-Assessur tal-Affarijiet Kulturali, l-Identità u l-Awtonomija tar-Reġjun tal-Lombardija, fil-ktieb “Milano e la Rai un incontro mancato?” ta’ Ada Ferrari u fit-titlu “Luci e ombre di una capitale di transazione (1945-1977)” (Franco Angeli, 2002), fejn fil-kuntest ta’ riflessjoni fuq l-għarfien, ir-riċerka, il-promozzjoni u l-valorizzazzjoni tar-realtà reġjonali lokali, il-“Pizzoccheri della Valtellina” jissemmew bħala eżempju ta’ prodott tipiku u bħala espressjoni tat-territorju.

It-testi u l-letteratura storiċi relatati mal-Valtellina juru kif il-produzzjoni tal-“Pizzoccheri della Valtellina” hija marbuta mill-qrib mal-avvenimenti storiċi tat-territorju, mat-tradizzjonijiet u mal-ikel taż-żona ġeografika li oriġina minnha.

Il-produzzjoni tal-“Pizzoccheri della Valtellina” titqies mill-abitanti tal-Valtellina bħala attività tradizzjonali, marbuta mal-istorja u mal-kultura tagħhom; biżżejjed li jitqies li dan l-għaġin partikolari wara li jissajjar jitħawwar b’mod tradizzjonali b’diversi ingredjenti li ġejjin minn għelejjel u prodotti li huma karatteristiċi tal-Valtellina (butir, ġobon, ħaxix bħall-kaboċċa ta’ savojja, patata, eċċ..).

Referenzi f’gwidi u f’pubblikazzjonijiet isemmu l-“Pizzoccheri della Valtellina” bħala taljatelli tipiċi magħmula mill-qamħ saraċin (Guida della Valtellina, ippubblikat mis-Sezzjoni tal-Valtellina tal-Klabb Alpin Taljan, 1873; Cucina di valle e di montagna, Cucina di valle e di montagna, f’Mondo popolare in Lombardia Sondrio e il suo territorio, Milan 1995).

Il-“Pizzoccheri della Valtellina” jaqgħu fil-kategorija tal-għaġin tal-Provinċja ta’ Sondrio u jissemmew fil-lista ta’ prodotti agroalimentari tradizzjonali tar-Reġjun tal-Lombardija (Bollettino Ufficiale della Regione Lombardia tal-21 ta’ April 2000 – il-ħames suppliment straordinarju ma’ Nru 16).

Il-“Pizzoccheri della Valtellina” niexfa jistgħu jinstabu fis-sezzjoni tal-għaġin f’għadd ta’ ktajjen ta’ distribuzzjoni tal-ikel fl-Italja.

Il-“Pizzoccheri della Valtellina” huma tipiċi tat-territorju tal-Provinċja ta’ Sondrio u għandhom mhux biss valur ekonomiku iżda wkoll kulturali, tant li għan-nies tal-lokal saru punt ta’ referenza li għandu rabta mat-tradizzjoni u jiġi ċċelebrat f’għadd ta’ fieri, fosthom l-aktar waħda famuża l-“Pizzocchero d’Oro” f’Teglio.

Barra minn hekk, fid-99 edizzjoni tal-Fiera tal-Bitto, li saret mit-12 sal-15 ta’ Ottubru 2006, il-“Pizzoccheri della Valtellina” ġew esibiti flimkien ma’ prodotti agroalimentari tipiċi oħra tal-Valtellina, bħal inbejjed, ġobnijiet, tuffieħ, għasel u bresaola.

Il-“Pizzoccheri della Valtellina” jkunu dejjem preżenti f’kull kuntest li kultant żmien l-istituzzjonijiet varji, l-awtoritajiet lokali u l-entitajiet turistiċi u tal-produtturi jħejju biex jippreżentaw u jivvalorizzaw l-immaġni tal-Valtellina.

Referenza għall-pubblikazzjoni tal-Ispeċifikazzjoni:

(it-tieni subparagrafu tal-Artikolu 6(1) ta’ dan ir-Regolament)

L-Amministrazzjoni attwali nediet il-proċedura ta’ oppożizzjoni nazzjonali bil-pubblikazzjoni tal-proposta għar-rikonoxximent tal-IĠP “Pizzoccheri della Valtellina” fil-Gazzetta Uffiċjali tar-Repubblika Taljana Nru 50 tad-29 ta’ Frar 2012.

It-test sħiħ tal-ispeċifikazzjoni tal-prodott jinsab fuq is-sit tal-Internet li ġej: http://www.politicheagricole.it/flex/cm/pages/ServeBLOB.php/L/IT/IDPagina/3335

Jew

billi żżur il-paġna ewlenija tas-sit tal-Ministeru tal-Politika Agrikola, Alimentari u l-Forestrija (www.politicheagricole.it), tagħfas fuq “Prodotti DOP IGP” (fuq in-naħa ta’ fuq, fuq il-lemin tal-iskrin), imbagħad tagħfas fuq “Prodotti DOP IGP STG” (fil-ġenb, fuq in-naħa tax-xellug tal-iskrin) u fl-aħħar nett tagħfas fuq “Disciplinari di Produzione all’esame dell’UE”.

(1) ĠU L 343, 14.12.2012, p. 1.